钦定古今图书集成/明伦汇编/官常典/第743卷 > 张瑶 王与夔 张俨然 张联台 李调
## 钦定古今图书集成/明伦汇编/官常典/第743卷 > 张瑶 王与夔 张俨然 张联台 李调

蒋时行　、李让　、吴之秀　、贾煜　、张庆云、张茂贞　、张茂恂、

按《明外史忠义传》：“瑶，蓬莱人。天启五年进士。授开封
府推官。绝请寄，抑豪强，吏民畏如神。崇祯四年，行取
入都，吏科宋鸣梧力援宋玟为给事而抑瑶，仅得府
同知。瑶大怒，疏摭玟行贿状。吏部尚书闵洪学等亦
劾瑶馈遗奔竞，鸣梧复极论之，遂谪河州判官，未赴
旋里。明年正月，李九成等逼登州，瑶率家众登陴拒”
守。城陷，瑶犹挥石奋击，贼拥执之，大骂不屈，被杀。妻
女四人并投井死。赠光禄少卿。先是，贼陷新城，举人
王与夔、张俨然死之。其陷他县者，贡生张联台、蒋时
行亦死之，皆格于例，不获旌。礼部侍郎陈子壮上言：
“举贡死难无恤典，旧制也。然名既登于天府，恩独后
于流官，九泉之下，能无怨恫？比者武举人李调，御贼
捐躯，已蒙赠恤。武途如此，文儒安得独遗？乞量赠一
官，永为定制。”可之。乃赠与夔，俨然宛平知县，联台时
行顺天府教授。其后地方死难，若举人李让、吴之秀、
贾煜、张庆云，贡生张茂贞、张茂恂，皆赠官如前制。